God se mense en waar hulle bymekaar kom (die Kerk) - www.bybelkennis.co.za
God se mense en waar hulle bymekaar kom (die Kerk)
Die woord "kerk" word gebruik vir die mense van God asook vir die geboue waar hulle bymekaar kom.
Die woord gaan terug op 'n Griekse woord wat "vergadering" of "byeenkoms" beteken. Daar waar mense dus vergader, of dit net twee of drie is, om God te dien, is die kerk. Aanvanklik het Christene sommer in huise bymekaar gekom, maar deur die eeue het die kerke al hoe groter geword. Soos die kerkgeboue groter geword het, het die kerklike strukture ook groter geword. Die "kerk" het 'n magtige instansie geword, veral in Europa. Deesdae is dit nie meer so in Europa nie. Die kerk groei nou die sterkste in dele soos Suid-Amerika, Afrika en Asië.
Tog is en bly die hart van die kerk mense wat bymekaar kom om God te dien. Hulle organiseer hulleself dikwels op 'n ordelike manier met leiers soos ouderlinge en diakens. Die kerk as instansie verwag dan ook dat almal wat aan die kerk behoort by die kerk betrokke sal wees. Jongmense moet leer wat God wil hê hulle moet weet, lidmate moet mekaar en ander help en hulle moet sorg dat hulle goeie boodskap by ander uitkom. Die lidmate moet soos 'n groot familie wees, daarom noem hulle mekaar ook "broers" en "susters". 'n Ander naam vir die kerk is die liggaam van Jesus (1 Korintiërs 12). Met ander woorde, daar waar Jesus is, is die kerk ook. Dit beteken dat die kerk die plek in die wêreld is waar Jesus teenwoordig is. Tog is dit ook so dat nie almal wat aan die kerk behoort noodwendig Christene is nie. Daar mag mense daar sit wat nie die Here van die kerk ken nie. Die kerk moet dus gedurig seker maak dat hulle regtig die Here se liggaam op aarde is en bly.